CELEX: 62013CN0479
Language: el
Date: 2013-09-06 00:00:00
Title: Υπόθεση C-479/13: Προσφυγή της 6ης Σεπτεμβρίου 2013 — Ευρωπαϊκή Επιτροπή κατά Γαλλικής Δημοκρατίας

23.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 344/46
            
         Προσφυγή της 6ης Σεπτεμβρίου 2013 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-479/13)
   2013/C 344/80
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: F. Dintilhac και C. Soulay)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Γαλλική Δημοκρατία, εφαρμόζοντας μειωμένο συντελεστή ΦΠΑ στα ψηφιακά (ή ηλεκτρονικά) βιβλία παρέβη τις υποχρεώσεις που υπέχει από τα άρθρα 96 και 98 της οδηγίας ΦΠΑ (1), σε συνδυασμό με τα παραρτήματα II και III της ίδιας οδηγίας και τον εκτελεστικό της κανονισμό (2)·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή διατυπώνει μία και μοναδική αιτίαση προς στήριξη της προσφυγής της, αφορώσα τη μη τήρηση της οδηγίας ΦΠΑ από την εθνική νομοθεσία, η οποία υποβάλλει την παράδοση ηλεκτρονικών βιβλίων σε μειωμένο συντελεστή της τάξεως του 7 %, από 1ης Ιανουαρίου 2012, και στη συνέχεια του 5,5 %, από 1ης Ιανουαρίου 2013
   Η Επιτροπή εκθέτει ότι, κατ’ άρθρο 98, παράγραφος 2, πρώτο εδάφιο, της οδηγίας ΦΠΑ, οι μειωμένοι συντελεστές ΦΠΑ μπορούν να εφαρμοστούν μόνο στις παραδόσεις αγαθών και στις παροχές υπηρεσιών που παρατίθενται στο παράρτημα III της οδηγίας. Ωστόσο, η κατηγορία 6 του παραρτήματος III της οδηγίας ΦΠΑ δεν αναφέρει ότι η παράδοση ψηφιακών βιβλίων μπορεί να υπαχθεί σε μειωμένο συντελεστή ΦΠΑ. Η Επιτροπή συμπεραίνει εξ αυτού ότι η παράδοση ηλεκτρονικών βιβλίων πρέπει, συνεπώς, να υπαχθεί στον συνήθη συντελεστή ΦΠΑ κατ’ άρθρο 96 της οδηγίας ΦΠΑ. Αυτό επιβεβαιώνεται επίσης, σύμφωνα με την Επιτροπή, από το άρθρο 98, παράγραφος 2, δεύτερο εδάφιο, το οποίο ρητώς αποκλείει του ευεργετήματος του μειωμένου συντελεστή ΦΠΑ τις υπηρεσίες που παρέχονται ηλεκτρονικά. Τέλος, προς στήριξη της προσφυγής της, η Επιτροπή σημειώνει ότι η Επιτροπή ΦΠΑ ομόφωνα υιοθέτησε, στις 9 Φεβρουαρίου 2011, κατευθυντήριες γραμμές δυνάμει των οποίων οι μειωμένοι συντελεστές ΦΠΑ δεν εφαρμόζονται στην παράδοση των ψηφιακών βιβλίων.
   
      (1)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347, σ. 1)
   
      (2)  Κανονισμός (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας ΦΠΑ (ΕΕ L 77, σ.1).